**înaintea ultimului asfinţit**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

degeaba mai întinzi palmele

în curând se va lăsa întunericul

iar fluturii nu vor mai putea zbura

nu au dobândit calitatea de licurici

şi nu pot tânji după cer când pământul

e pregătit să îi primească

în ebraică primenirea sufletului

are o altă conotație

şi nimeni nu pare interesat

să înțeleagă de ce munții cresc

în piept cu vârful în jos

poate vinovate sunt stelele

care şi-au scuturat tăcerea

în dimineaţa dinaintea răstignirii

pe aura pământului

care suspina

sub picioarele miriapodelor

fiindcă fluturii nu puteau să se nască

dintr-o gaură de vierme

între palmele asudate

unde curcubeul aștepta ploaia...

o ploaie de meteoriți

un şuvoi de lacrimi

într-un cântec de harpă

înaintea ultimului asfinţit

la un capăt eu

la celălalt tu

aşteptând să renaştem

pentru a păşi pe rogvaiv

dincolo de necuvinte